b'\n_START_ARTICLE_\nEuropa (palydovas)\n_START_SECTION_\nEtimologija\n_START_PARAGRAPH_\nPalydovas pavadintas graik\xc5\xb3 mitologijos dievo Dzeuso mylimosios Europos garbei. Dievas Dzeusas pasivert\xc4\x99s baltu buliumi suviliojo ir pagrob\xc4\x97 Europ\xc4\x85. J\xc4\x85 nusine\xc5\xa1\xc4\x97 \xc4\xaf Kret\xc4\x85, kur ji susilauk\xc4\x97 trij\xc5\xb3 vaik\xc5\xb3: Mino, Radamanto ir Sarpedono._NEWLINE_Kai tik buvo atrastas palydovas, jam vard\xc4\x85 pasi\xc5\xabl\xc4\x97 Simon Marius, ta\xc4\x8diau vardas neprigijo iki XX am\xc5\xbeiaus vidurio. Ankstesn\xc4\x97je astronomijos literat\xc5\xabroje jis \xc5\xbeinomas kaip Jupiteris II arba \xe2\x80\x9eAntrasis Jupiterio palydovas\xe2\x80\x9c. 1892 buvo atrasta Amalt\xc4\x97ja antrasis Jupiterio palydovas pagal orbit\xc4\x85, tod\xc4\x97l Europa tapo tre\xc4\x8diuoju palydovu. Voyager zondas atrado dar tris Jupiterio palydovus, tod\xc4\x97l dabar Europa yra \xc5\xa1e\xc5\xa1tasis Jupiterio palydovas pagal orbit\xc4\x85.\n_START_SECTION_\nAtmosfera\n_START_PARAGRAPH_\n1994 metais stebint Europ\xc4\x85 Hablo teleskopo Godardo auk\xc5\xa1tos rezoliucijos spektrografu buvo nustatyta, kad palydovas turi labai silpn\xc4\x85 atmosfer\xc4\x85 (1 mikropaskalio sl\xc4\x97gis), kuri\xc4\x85 sudaro deguonis. Atmosfera susidar\xc4\x97 d\xc4\x97l Saul\xc4\x97s \xc5\xa1ildomo Europos pavir\xc5\xa1iaus garavimo, kurio metu i\xc5\xa1siskiria vandenilis ir deguonis. Europos silpna gravitacija nesulaiko lengv\xc5\xb3 vandenilio atom\xc5\xb3, tod\xc4\x97l atmosferoje lieka tik sunkesni deguonies atomai.\n_START_SECTION_\nOrbita\n_START_PARAGRAPH_\nEuropa nuo Jupiterio nutolusi 670 900 km atstumu. Aplink planet\xc4\x85 apsisuka per 3,5 dienos. Orbitos forma \xe2\x80\x93 apskritimas, su 0,0094 ekscentricitetu. Kaip ir visi Galil\xc4\x97jaus atrasti palydovai Europa skrieja surakinta pastovia orbita, vis\xc4\x85laik vienu pusrutuliu atsisukusi \xc4\xaf Jupiter\xc4\xaf. Gravitaci\xc5\xa1kai Europ\xc4\x85 traukia Jupiteris ir kiti palydovai, tai sukelia kar\xc5\xa1t\xc4\xaf, kuris leid\xc5\xbeia vykti geologiniams procesams.'